Reverendo in Christo patri H[ugoni], Dei providencia abbati Cluniacensi, frater R. dictus abbas Moisiacensis, salutem et obedienciam tam debitam quam devotam cum omni reverencia et honore. Paternitati vestræ insinuacione præsencium intimamus, quod cum de persona venerabilis et karissimi fratris nostri W. de Becenis in Figiacensi ecclesia nuper fuerit electio celebrata, nos ipsius personam cognoscentes litteratam, idoneam et honestam, tamquam ejus cujus conversatio nobis ab infantia fuit nota, ipsam electionem auctoritate vestra confirmavimus. Prædictus vero W. promissit in manu nostra, coram multis tam clericis quam laicis, obedienciam et fidelitatem vobis et successoribus vestris et Cluniacensi ecclesiæ in perpetuum observandam. Promissit etiam, quod eamdem promissionem sollempnizaret coram vobis in Cluniacensi ecclesia infra annum. Datum Cluniaci, anno Domini MºCCºXLIIIº.